A BIZOTTSÁG HATÁROZATA
(2004. október 29.)
a növényeket és növényi termékeket károsító szervezetek legyőzése céljából Belgiumban és Portugáliában felmerült kiadások fedezésére szolgáló, a 2004-es évre szóló közösségi pénzügyi hozzájárulásról
(az értesítés a B(2004) 4181. számú dokumentummal történt)
(Csak a francia, holland és portugál nyelvű szöveg hiteles)
(2004/772/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) („az irányelv”) és különösen annak 23. cikkére,
mivel:
(1)
Az irányelv szerint közösségi pénzügyi hozzájárulás adható egy tagállamnak olyan kiadások fedezésére, amelyek közvetlenül kapcsolódnak azon szükséges intézkedésekhez, amelyeket a tagállam a harmadik országokból vagy a Közösség más területeiről behurcolt károsító szervezetek legyőzése céljából azok felszámolására, vagy amennyiben ez nem lehetséges, azok megfékezésére hoz vagy tervez hozni.
(2)
Belgium és Portugália egy-egy cselekvési programot dolgozott ki a területükre behurcolt, növényeket vagy növényi termékeket károsító szervezetek felszámolására. Ezek a programok meghatározzák az elérendő célokat, a meghozandó intézkedéseket, valamint azok tartamát és költségeit. Ezekre a programokra mindkét tagállam - az irányelvben meghatározott határidőn belül és a növény-egészségügyi ellenőrzésre irányuló közösségi pénzügyi hozzájárulás odaítélésével kapcsolatos rendelkezések végrehajtására vonatkozó részletes szabályok megállapításáról, valamint a 2051/97/EK rendelet hatályon kívül helyezéséről szóló, 2002. június 14-i 1040/2002/EK bizottsági rendelettel (2) („a rendelet”) összhangban - közösségi pénzügyi hozzájárulás kiutalását igényelte.
(3)
A Belgium és Portugália részéről felmerült kiadások, amelyeket e határozat figyelembe vesz, közvetlenül kapcsolódnak az irányelv 23. cikke (2) bekezdésének a) és b) pontjában meghatározottakhoz.
(4)
A Belgium és Portugália által szolgáltatott műszaki információk lehetővé tették, hogy a Bizottság a valóságnak megfelelően és átfogóan elemezze a helyzetet, az információkat továbbá a Növény-egészségügyi Állandó Bizottság is megvizsgálta. A Bizottság arra a következtetésre jutott, hogy fennállnak a 23. cikkben meghatározott pénzügyi hozzájárulás megadásának feltételei.
(5)
Ennek megfelelően helyénvaló közösségi pénzügyi hozzájárulás nyújtása ezen programok kiadásainak fedezésére.
(6)
A közösségi pénzügyi hozzájárulás a támogatható kiadás legfeljebb 50 %-át fedezheti. Azon program kivételével, amelyre az irányelv 23. cikke (5) bekezdésének harmadik albekezdése alapján degressziót kell alkalmazni, a közösségi pénzügyi hozzájárulás e határozat céljaira 50 %.
(7)
A Portugália által jegyzett program már részesült közösségi hozzájárulásban a 2001/811/EK (3), a 2002/889/EK (4) és a 2003/787/EK (5) bizottsági határozatok alapján. Azon időszak, amelyen belül az irányelv 23. cikke (5) bekezdése harmadik albekezdése rendelkezéseinek megfelelően felszámolási intézkedéseket kell hozni, ezen létező program esetében kiterjesztésre került, mivel a helyzet vizsgálata arra a következtetésre vezetett, hogy e felszámolási intézkedések célja valószínűleg egy ésszerű időtartamon belül elérhető. Az ehhez a programhoz történő közösségi pénzügyi hozzájárulás a 23. cikk (5) bekezdésének harmadik albekezdése alapján fokozatos csökkentésre került.
(8)
Ezen határozat 2. cikkében említett hozzájárulás nem érinti azon további meghozott vagy meghozandó intézkedéseket, amelyek szükségesek az érintett károsító szervezet ellenőrzéséhez vagy felszámolásához.
(9)
Ez a határozat nem érinti azon ellenőrzés eredményét, amelyet a Bizottság az irányelv 24. cikke szerint végez annak megállapítására, hogy az érintett károsító szervezet behurcolása nem megfelelően végzett vizsgálatok vagy ellenőrzések eredményeképpen történt-e, valamint az ellenőrzés következményeit.
(10)
Az 1258/1999/EK tanácsi rendelet (6) 3. cikke (2) bekezdésének megfelelően a közösségi szabályokkal összhangban meghozott állat- és növény-egészségügyi intézkedések finanszírozása az Európai Mezőgazdasági Orientációs és Garanciaalap Garanciarészlegéből történik. Ezen intézkedések pénzügyi ellenőrzését a fent említett rendelet 8. és 9. cikke szabályozza az 1040/2002/EK rendelet rendelkezéseinek, illetve az irányelv 23. cikke (8) és (9) bekezdésének a sérelme nélkül.
(11)
Az e határozatban előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Belgiumban és Portugáliában felmerült, a 2000/29/EK irányelv 23. cikke (2) bekezdésében meghatározott szükséges intézkedésekhez közvetlenül kapcsolódó és az e határozathoz csatolt mellékletben felsorolt felszámolási programok tárgyát képező szervezetek legyőzése céljára eszközölt kiadások fedezésére szolgáló közösségi pénzügyi hozzájárulás kiutalása a 2004-es évre ezennel jóváhagyásra kerül.
2. cikk
(1) Az 1. cikkben említett pénzügyi hozzájárulás teljes összege 576 549 euro.
(2) A közösségi pénzügyi hozzájárulás maximális összege minden egyes felszámolási program és minden egyes olyan év tekintetében, amelyben a felszámolási programot végrehajtják, az e határozathoz csatolt mellékletben foglaltaknak felel meg.
(3) Ebből adódóan a közösségi pénzügyi hozzájárulás az érintett tagállamok esetében a következőképpen alakul:
-
210 485 euro Belgiumnak,
-
366 064 euro Portugáliának.
3. cikk
Figyelemmel a Bizottság által a 2000/29/EK irányelv 24. cikke értelmében végzett ellenőrzésekre, a mellékletben szereplő közösségi pénzügyi hozzájárulás csak akkor fizethető ki, ha:
a)
a meghozott intézkedéseket igazoló dokumentumok a rendelet rendelkezéseivel és különösen annak 1. cikke (2) bekezdésével és 2. cikkével összhangban megfelelő dokumentáció útján átadásra kerültek a Bizottságnak;
b)
az érintett tagállam az 1040/2002/EK irányelv 5. cikke rendelkezéseivel összhangban közösségi pénzügyi hozzájárulás kifizetésére irányuló kérelmet nyújtott be a Bizottsághoz.
4. cikk
Ennek a határozatnak a Belga Királyság és a Portugál Köztársaság a címzettjei.
Kelt Brüsszelben, 2004. október 29-én.